title: Provedbena uredba Komisije (EU) 2020/21 оd 14. siječnja 2020. o izmjeni Provedbene uredbe (EU) br. 79/2012 o utvrđivanju detaljnih pravila za provedbu pojedinih odredaba Uredbe Vijeća (EU) br. 904/2010 o administrativnoj suradnji i suzbijanju prijevare u području poreza na dodanu vrijednost

text:
                  15.1.2020

                  HR

                  Službeni list Europske unije

                  L 11/1

         PROVEDBENA UREDBA KOMISIJE (EU) 2020/21
         оd 14. siječnja 2020.
         o izmjeni Provedbene uredbe (EU) br. 79/2012 o utvrđivanju detaljnih pravila za provedbu pojedinih odredaba Uredbe Vijeća (EU) br. 904/2010 o administrativnoj suradnji i suzbijanju prijevare u području poreza na dodanu vrijednost
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 904/2010 od 7. listopada 2010. o administrativnoj suradnji i suzbijanju prijevare u području poreza na dodanu vrijednost (1), a posebno njezin članak 47.l točku (c),
         budući da:

                     (1)

                     U članku 7. stavku 2. točki (d) Provedbene uredbe Komisije (EU) br. 79/2012 (2) predviđeno je da Komisija omogućuje dostupnost internetskog portala državama članicama koje odluče objaviti, među ostalim, poreznu stopu koja se primjenjuje na isporuke telekomunikacijskih usluga, usluga emitiranja i elektronički isporučenih usluga iz članka 47. drugog stavka Uredbe (EU) br. 904/2010.

                     (2)

                     U glavi XII. poglavlju 6. Direktive Vijeća 2006/112/EZ (3) predviđene su posebne odredbe za porezne obveznike koji isporučuju određene usluge. To je poglavlje izmijenjeno Direktivom Vijeća (EU) 2017/2455 (4), kojom je područje primjene tog poglavlja prošireno na isporuke usluga osobama koje nisu porezni obveznici i prodaju robe na daljinu.

                     (3)

                     Kako bi se uzelo u obzir prošireno područje primjene posebnih odredbi iz glave XII. poglavlja 6. Direktive 2006/112/EZ, Uredba (EU) br. 904/2010 izmijenjena je Uredbom (EU) 2017/2454 (5), kojom je u nju umetnut članak 47.g.

                     (4)

                     Provedbenu uredbu (EU) br. 79/2012 trebalo bi stoga izmijeniti kako bi se uzela u obzir ta izmjena Uredbe (EU) br. 904/2010.

                     (5)

                     Kako bi se ova Uredba primjenjivala od istog datuma kao i izmijenjene odredbe glave XII. poglavlja 6. Direktive 2006/112/EZ i članka 47.g Uredbe (EU) br. 904/2010, trebala bi se primjenjivati od 1. siječnja 2021.

                     (6)

                     Mjere propisane ovom Uredbom u skladu su s mišljenjem Stalnog odbora za administrativnu suradnju,

               DONIJELA JE OVU UREDBU:

            Članak 1.
            Članak 7. stavak 2. točka (d) Provedbene uredbe (EU) br. 79/2012 zamjenjuje se sljedećim:

                        „(d)

                        od 1. siječnja 2021. porezne stope primjenjive na isporuke robe i usluga u skladu s posebnim odredbama predviđenima u glavi XII. poglavlju 6. Direktive 2006/112/EZ i u članku 47.g drugom stavku Uredbe (EU) br. 904/2010.”.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. siječnja 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 268, 12.10.2010., str. 1.

            (2)  Provedbena uredba Komisije (EU) br. 79/2012 od 31. siječnja 2012. o utvrđivanju detaljnih pravila za provedbu pojedinih odredaba Uredbe Vijeća (EU) br. 904/2010 o administrativnoj suradnji i suzbijanju prijevare u području poreza na dodanu vrijednost (SL L 29, 1.2.2012., str. 13).

            (3)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost; SL L 347, 11.12.2006., str. 1.

            (4)  Direktiva Vijeća (EU) 2017/2455 od 5. prosinca 2017. o izmjeni Direktive 2006/112/EZ i Direktive 2009/132/EZ u pogledu određenih obveza u vezi s porezom na dodanu vrijednost za isporuku usluga i prodaju robe na daljinu (SL L 348, 29.12.2017., str. 7.).

            (5)  Uredba Vijeća (EU) 2017/2454 od 5. prosinca 2017. o izmjeni Uredbe (EU) br. 904/2010 o administrativnoj suradnji i suzbijanju prijevare u području poreza na dodanu vrijednost (SL L 348, 29.12.2017., str. 1.)


title: Provedbena Uredba Komisije (EU) 2020/43 оd 17. siječnja 2020. o izmjeni Uredbe (EU) br. 37/2010 radi klasifikacije tvari ciklezonid u pogledu najveće dopuštene količine rezidua (Tekst značajan za EGP)

text:
                  20.1.2020

                  HR

                  Službeni list Europske unije

                  L 15/5

         PROVEDBENA UREDBA KOMISIJE (EU) 2020/43
         оd 17. siječnja 2020.
         o izmjeni Uredbe (EU) br. 37/2010 radi klasifikacije tvari ciklezonid u pogledu najveće dopuštene količine rezidua
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (1), a posebno njezin članak 14. u vezi s člankom 17.,
         uzimajući u obzir mišljenje Europske agencije za lijekove koje je 21. veljače 2019. izdao Odbor za veterinarskomedicinske proizvode,
         budući da:

                     (1)

                     Člankom 17. Uredbe (EZ) br. 470/2009 zahtijeva se da se uredbom utvrdi najveća dopuštena količina rezidua („NDK”) farmakološki djelatnih tvari namijenjenih za uporabu u Uniji u veterinarsko-medicinskim proizvodima za životinje koje se upotrebljavaju za proizvodnju hrane ili u biocidnim proizvodima koji se upotrebljavaju u uzgoju životinja.

                     (2)

                     U tablici 1. Priloga Uredbi Komisije (EU) br. 37/2010 (2) utvrđene su farmakološki djelatne tvari i njihova klasifikacija u odnosu na najveće dopuštene količine rezidua u hrani životinjskog podrijetla.

                     (3)

                     Tvar ciklezonid nije uključena u tu tablicu.

                     (4)

                     Europskoj agenciji za lijekove („EMA”) podnesen je zahtjev za određivanje NDK-a za ciklezonid u kopitara.

                     (5)

                     Na temelju mišljenja Odbora za veterinarskomedicinske proizvode EMA je preporučila utvrđivanje NDK-a za ciklezonid u tkivima kopitara, isključujući životinje čije je mlijeko namijenjeno prehrani ljudi.

                     (6)

                     U skladu s člankom 5. Uredbe (EZ) br. 470/2009 EMA je dužna razmotriti mogućnost uporabe NDK-a utvrđenih za farmakološki djelatnu tvar u određenoj hrani za drugu hranu dobivenu od iste vrste životinja ili NDK-a utvrđenih za farmakološki djelatnu tvar u jednoj ili više vrsta životinja za druge vrste životinja.

                     (7)

                     EMA smatra da ekstrapolacija NDK-a ciklezonida od kopitara na druge vrste životinja koje se upotrebljavaju za proizvodnju hrane u ovom trenutku nije primjerena zbog nedostatnih podataka.

                     (8)

                     Uredbu (EU) br. 37/2010 trebalo bi stoga na odgovarajući način izmijeniti.

                     (9)

                     Mjere predviđene ovom Uredbom u skladu su s mišljenjem Stalnog odbora za veterinarskomedicinske proizvode,

               DONIJELA JE OVU UREDBU:

            Članak 1.
            Prilog Uredbi (EU) br. 37/2010 mijenja se kako je utvrđeno u Prilogu ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. siječnja 2020.

                  Za Komisiju

                  Predsjednica

               Ursula von der LEYEN

            (1)  SL L 152, 16.6.2009., str. 11.

            (2)  Uredba Komisije (EU) br. 37/2010 od 22. prosinca 2009. o farmakološki djelatnim tvarima i njihovoj klasifikaciji u odnosu na najveće dopuštene količine rezidua u hrani životinjskog podrijetla (SL L 15, 20.1.2010., str. 1.).

            PRILOG
            U tablici 1. Priloga Uredbi (EU) br. 37/2010 abecednim se redom dodaje unos za sljedeću tvar:

                        Farmakološki djelatna tvar

                        Marker rezidua

                        Vrsta životinje

                        NDK

                        Ciljno tkivo

                        Ostale odredbe (u skladu s člankom 14. stavkom 7. Uredbe (EZ) br. 470/2009)

                        Terapeutska klasifikacija

                        „Ciklezonid

                        Zbroj ciklezonida i deziuobutiril-ciklezonida mjeren kao dezizobutiril-ciklezonid nakon hidrolize ciklezonida na dezizobutiril-ciklezonid

                           Kopitari

                        0,6 μg/kg
                        4 μg/kg
                        0,6 μg/kg
                        0,6 μg/kg

                        Mišić
                        Masti
                        Jetra
                        Bubreg

                        Ne primjenjivati kod životinja čije se mlijeko koristi za prehranu ljudi.

                        Kortikoidi/glukokortikoidi”


title: Provedbena uredba Komisije (EU) 2020/42 оd 17. siječnja 2020. o izmjeni Uredbe (EU) br. 37/2010 radi klasifikacije tvari bambermicin u pogledu najveće dopuštene količine rezidua (Tekst značajan za EGP)

text:
                  20.1.2020

                  HR

                  Službeni list Europske unije

                  L 15/2

         PROVEDBENA UREDBA KOMISIJE (EU) 2020/42
         оd 17. siječnja 2020.
         o izmjeni Uredbe (EU) br. 37/2010 radi klasifikacije tvari bambermicin u pogledu najveće dopuštene količine rezidua
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (1), a posebno njezin članak 14. u vezi s člankom 17.,
         uzimajući u obzir mišljenje Europske agencije za lijekove koje je 16. travnja 2019. izdao Odbor za veterinarskomedicinske proizvode,
         budući da:

                     (1)

                     Člankom 17. Uredbe (EZ) br. 470/2009 propisano je da se najveća dopuštena količina rezidua („NDK”) farmakološki djelatnih tvari namijenjenih za uporabu u Uniji u veterinarskomedicinskim proizvodima za životinje koje se koriste za proizvodnju hrane ili u biocidnim proizvodima koji se koriste u uzgoju životinja utvrđuje uredbom.

                     (2)

                     U tablici 1. Priloga Uredbi Komisije (EU) br. 37/2010 (2) navedene su farmakološki djelatne tvari i njihova klasifikacija u odnosu na najveće dopuštene količine rezidua u hrani životinjskog podrijetla.

                     (3)

                     Tvar bambermicin nije uključena u tu tablicu.

                     (4)

                     Europskoj agenciji za lijekove („EMA”) podnesen je zahtjev za utvrđivanje NDK-ova za bambermicin u tkivu kunića.

                     (5)

                     Na temelju mišljenja Odbora za veterinarskomedicinske proizvode EMA je preporučila da utvrđivanje NDK-a za bambermicin kod kunića nije nužno za zaštitu zdravlja ljudi.

                     (6)

                     U skladu s člankom 5. Uredbe (EZ) br. 470/2009 EMA je dužna razmotriti mogućnost uporabe NDK-ova utvrđenih za farmakološki djelatnu tvar u određenoj hrani za drugu hranu dobivenu od iste vrste životinja ili NDK-ova utvrđenih za farmakološki djelatnu tvar u jednoj ili više vrsta životinja za druge vrste životinja.

                     (7)

                     Mišljenje je EMA-e da klasifikaciju „NDK nije potreban” za bambermicin u ovom trenutku nije primjereno ekstrapolirati s tkiva kunića na tkivo drugih vrsta životinja koje se koriste za proizvodnju hrane.

                     (8)

                     Uredbu (EU) br. 37/2010 trebalo bi stoga na odgovarajući način izmijeniti.

                     (9)

                     Mjere predviđene ovom Uredbom u skladu su s mišljenjem Stalnog odbora za veterinarskomedicinske proizvode,

               DONIJELA JE OVU UREDBU:

            Članak 1.
            Prilog Uredbi (EU) br. 37/2010 mijenja se kako je utvrđeno u Prilogu ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 152, 16.6.2009., str. 11.

            (2)  Uredba Komisije (EU) br. 37/2010 od 22. prosinca 2009. o farmakološki djelatnim tvarima i njihovoj klasifikaciji u odnosu na najveće dopuštene količine rezidua u hrani životinjskog podrijetla (SL L 15, 20.1.2010., str. 1.).

            PRILOG
            U tablici 1. Priloga Uredbi (EU) br. 37/2010 abecednim se redom dodaje unos za sljedeću tvar:

                        Farmakološki djelatna tvar

                        Marker rezidua

                        Vrsta životinje

                        NDK

                        Ciljno tkivo

                        Ostale odredbe (u skladu s člankom 14. stavkom 7. Uredbe (EZ) br. 470/2009)

                        Terapeutska klasifikacija

                        „Bambermicin

                        NIJE PRIMJENJIVO

                        Kunići

                        NDK nije potreban

                        NIJE PRIMJENJIVO

                        Samo za oralnu primjenu

                        Protuupalne tvari/antibiotici”


title: Provedbena Uredba Komisije (EU) 2020/45 оd 20. siječnja 2020. o izmjeni Provedbene uredbe (EU) 2019/1379 u pogledu proširenja antidampinške pristojbe uvedene na uvoz bicikala podrijetlom iz Narodne Republike Kine na uvoz određenih dijelova bicikala podrijetlom iz Narodne Republike Kine Uredbom Vijeća (EZ) br. 71/97

text:
                  21.1.2020

                  HR

                  Službeni list Europske unije

                  L 16/7

         PROVEDBENA UREDBA KOMISIJE (EU) 2020/45
         оd 20. siječnja 2020.
         o izmjeni Provedbene uredbe (EU) 2019/1379 u pogledu proširenja antidampinške pristojbe uvedene na uvoz bicikala podrijetlom iz Narodne Republike Kine na uvoz određenih dijelova bicikala podrijetlom iz Narodne Republike Kine Uredbom Vijeća (EZ) br. 71/97
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna uredba”), a posebno njezin članak 11. stavak 2.,
         budući da:

                     (1)

                     Vijeće je Uredbom (EEZ) br. 2474/93 (2) uvelo konačnu antidampinšku pristojbu na uvoz bicikala podrijetlom iz Narodne Republike Kine.

                     (2)

                     Uredbom Vijeća (EZ) br. 71/97 (3) mjere za uvoz određenih dijelova bicikala podrijetlom iz Narodne Republike Kine proširene su nakon ispitnog postupka za sprečavanje izbjegavanja mjera. Proširenje mjera nakon ispitnog postupka za sprečavanje izbjegavanja mjera ostaje na snazi sve dok su na snazi početne mjere.

                     (3)

                     Provedbenom uredbom Komisije (EU) 2019/1379 (4) mjere za uvoz bicikala podrijetlom iz Narodne Republike Kine produljene su za još pet godina nakon revizije zbog predstojećeg isteka mjera u skladu s člankom 11. stavkom 2. Uredbe (EU) 2016/1036. Budući da se u toj uredbi proširenje na određene dijelove bicikala izričito ne navodi, potrebno je objasniti da se to produljenje mjera primjenjuje i na uvoz tih dijelova bicikala podrijetlom iz Narodne Republike Kine.

                     (4)

                     Provedbenu uredbu (EU) 2019/1379 trebalo bi izmijeniti i zato da se objasni da je proizvod iz postupka revizije obuhvaćen oznakama KN koje su navedene u toj uredbi samo u trenutku objave i da izmjene oznaka KN ne utječu na mjere.

                     (5)

                     Provedbenu uredbu (EU) 2019/1379 trebalo bi stoga na odgovarajući način izmijeniti.

                     (6)

                     Mjere predviđene ovom Uredbom u skladu su s mišljenjem Odbora osnovanog člankom 15. stavkom 1. Uredbe (EU) 2016/1036,

               DONIJELA JE OVU UREDBU:

            Članak 1.
            Provedbena uredba (EU) 2019/1379 mijenja se kako slijedi:

                        1.

                        Uvodna izjava 37. zamjenjuje se sljedećim:

                                    „(37)

                                    Proizvod koji je predmet ove revizije jesu bicikli i druga slična vozila (uključujući dostavne tricikle, no isključujući monocikle), bez motornog pogona, trenutačno razvrstani u oznake KN 8712 00 30 i ex 8712 00 70 (oznake TARIC 8712007091, 8712007092 i 8712007099) („proizvod iz postupka revizije” ili „bicikli”).”

                        2.

                        U članku 1. stavak 1. zamjenjuje se sljedećim:

                           „1.   Uvodi se konačna antidampinška pristojba na uvoz bicikala i drugih sličnih vozila (uključujući dostavne tricikle, no isključujući monocikle), bez motornog pogona, trenutačno razvrstanih u oznake KN 8712 00 30 i ex 8712 00 70 (oznake TARIC 8712007091, 8712007092 i 8712007099), podrijetlom iz Narodne Republike Kine.”

                        3.

                        U članku 1. umeće se sljedeći stavak 4.a:

                           „4.a   Proširenje antidampinške pristojbe uvedene na uvoz bicikala podrijetlom iz Narodne Republike Kine na uvoz određenih dijelova bicikala podrijetlom iz Narodne Republike Kine Uredbom Vijeća (EZ) br. 71/97 zadržava se.
                           Konačna antidampinška pristojba iz članka 2. stavka 1. Uredbe Vijeća (EZ) br. 71/97 jest antidampinška pristojba za „sva ostala društva” uvedena člankom 1. stavkom 2. ove Uredbe.”

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 20. siječnja 2020.

                  Za Komisiju

                  Predsjednik

               Ursula VON DER LEYEN

            (1)  SL L 176, 30.6.2016., str. 21.

            (2)  Uredba Vijeća (EEZ) br. 2474/93 od 8. rujna 1993. o uvođenju konačne antidampinške pristojbe na uvoz u Zajednicu bicikala podrijetlom iz Narodne Republike Kine i konačnoj naplati privremene antidampinške pristojbe (SL L 228, 9.9.1993., str. 1.).

            (3)  Uredba Vijeća (EZ) br. 71/97 od 10. siječnja 1997. o proširivanju konačne antidampinške pristojbe uvedene Uredbom (EEZ) br. 2474/93 na bicikle podrijetlom iz Narodne Republike Kine na uvoz određenih dijelova za bicikle podrijetlom iz Narodne Republike Kine i naplati proširene pristojbe na takav uvoz registriran na temelju Uredbe (EZ) br. 703/96 (SL L 16, 18.1.1997., str. 55.).

            (4)  Provedbena uredba Komisije (EU) 2019/1379 оd 28. kolovoza 2019. o uvođenju konačne antidampinške pristojbe na uvoz bicikala podrijetlom iz Narodne Republike Kine, kako je proširena na uvoz bicikala poslanih iz Indonezije, Malezije, Šri Lanke, Tunisa, Kambodže, Pakistana i Filipina, bez obzira na to imaju li deklarirano podrijetlo iz tih zemalja, nakon revizije zbog isteka mjere u skladu s člankom 11. stavkom 2. Uredbe (EU) 2016/1036 (SL L 225, 29.8.2019., str. 1.).


title: Provedbena uredba Komisije (EU) 2020/44 оd 20. siječnja 2020. o uvođenju obveze evidentiranja uvoza određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta

text:
                  21.1.2020

                  HR

                  Službeni list Europske unije

                  L 16/1

         PROVEDBENA UREDBA KOMISIJE (EU) 2020/44
         оd 20. siječnja 2020.
         o uvođenju obveze evidentiranja uvoza određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1037 Europskog parlamenta i Vijeća od 8. lipnja 2016. o zaštiti od subvencioniranog uvoza iz zemalja koje nisu članice Europske unije (1) („osnovna uredba”), a posebno njezin članak 24. stavak 5.,
         nakon obavješćivanja država članica,
         budući da:

                     (1)

                     Komisija je 16. svibnja 2019. u obavijesti objavljenoj u Službenom listu Europske unije (2) („obavijest o pokretanju postupka”) najavila pokretanje antisubvencijskog postupka u vezi s uvozom u Uniju tkanina od staklenih vlakana podrijetlom iz Narodne Republike Kine („NRK”) i Egipta nakon pritužbe koju je 1. travnja 2019. podnio podnositelj pritužbe u ime proizvođača koji čine više od 25 % ukupne proizvodnje tkanina od staklenih vlakana u Uniji („podnositelj pritužbe”).

                     (2)

                     Komisija provodi ovaj antisubvencijski ispitni postupak istodobno s antidampinškim ispitnim postupkom koji se odnosi na iste proizvode, a pokrenut je 21. veljače 2019. (3)

               1.   PROIZVOD KOJI PODLIJEŽE EVIDENTIRANJU

                     (3)

                     Proizvod koji podliježe evidentiranju („predmetni proizvod”) jesu tkanine od tkanih i/ili prošivenih rovinga i/ili pređa od beskonačnih filamentnih staklenih vlakana s drugim elementima ili bez njih, isključujući proizvode koji su impregnirani ili predimpregnirani i tkanine otvorene mrežaste strukture veličine otvora veće od 1,8 mm u dužinu i širinu i mase veće od 35 g/m2, koje su trenutačno razvrstane u oznake KN ex 7019 39 00, ex 7019 40 00, ex 7019 59 00 i ex 7019 90 00 (oznake TARIC 7019390080, 7019400080, 7019590080 i 7019900080). Oznake KN i TARIC navedene su samo u informativne svrhe (4).

               2.   ZAHTJEV

                     (4)

                     Podnositelj pritužbe podnio je 31. srpnja 2019. zahtjev za evidentiranje na temelju članka 24. stavka 5. osnovne uredbe. Podnositelj pritužbe zatražio je uvođenje obveze evidentiranja uvoza predmetnog proizvoda kako bi se na taj uvoz naknadno mogle primijeniti mjere od datuma takvog evidentiranja.

                     (5)

                     Podnositelj pritužbe ponovno je 21. studenoga 2019. podnio zahtjev za evidentiranje na temelju članka 24. stavka 5. osnovne uredbe, navodeći ažurirane podatke o uvozu („drugi zahtjev za evidentiranje”).

               3.   RAZLOZI ZA EVIDENTIRANJE

                     (6)

                     U skladu s člankom 24. stavkom 5. osnovne uredbe Komisija može naložiti carinskim tijelima da poduzmu odgovarajuće mjere evidentiranja uvoza tako da se na taj uvoz mjere mogu naknadno primijeniti od datuma takvog evidentiranja. Uvoz se može uvjetovati evidentiranjem na zahtjev industrije Unije koji sadržava dostatne dokaze za opravdanje takve mjere.

                     (7)

                     Prema navodima podnositelja pritužbe, evidentiranje je opravdano jer je predmetni proizvod subvencioniran te se zbog jeftinog uvoza industriji Unije nanosi teško popravljiva šteta.

                     (8)

                     Komisija je ispitala zahtjev u kontekstu članka 16. stavka 4. osnovne uredbe. Ispitala je postoje li za predmetni subvencionirani proizvod kritične okolnosti u kojima se masovnim uvozom u relativno kratkom razdoblju proizvoda za koji se primaju subvencije protiv kojih se mogu uvesti kompenzacijske mjere nanosi teško popravljiva šteta te smatra li se potrebnim procijeniti treba li na taj uvoz retroaktivno uvesti kompenzacijske pristojbe kako bi se spriječilo ponavljanje štete.

               3.1.   Proizvodi za koje se primaju subvencije protiv kojih se mogu uvesti kompenzacijske mjere

                     (9)

                     U pogledu subvencioniranja Komisija raspolaže dostatnim dokazima o tome da se uvoz predmetnog proizvoda iz NRK-a i Egipta subvencionira. Navodne subvencije obuhvaćaju, među ostalim, sljedeće: izravne prijenose sredstava u smislu članka 3. stavka 1. točke (a) podtočke i. osnovne uredbe; otpis ili nenaplatu dospjelih prihoda vlade u smislu članka 3. stavka 1. točke (a) podtočke ii. osnovne uredbe; te prodaju robe i usluga za manju naknadu od primjerene u smislu članka 3. stavka 1. točke (a) podtočke iii. osnovne uredbe.

                     (10)

                     Tvrdi se da su navedene mjere subvencije jer se sastoje od financijskog doprinosa vlade NRK-a i Egipta ili drugih regionalnih i lokalnih vlasti (uključujući javna tijela) te njima proizvođači izvoznici predmetnog proizvoda ostvaruju korist. Tvrdi se da su te subvencije uvjetovane izvoznim rezultatima i/ili korištenjem domaće umjesto uvezene robe i/ili su ograničene na određene sektore i/ili vrste poduzeća i/ili područja, te se stoga smatraju specifičnim subvencijama protiv kojih se mogu uvesti kompenzacijske mjere.

                     (11)

                     Dokazi o subvencioniranju stavljeni su na raspolaganje u otvorenoj inačici pritužbe i dodatno su analizirani u izvješću o dostatnim dokazima.

                     (12)

                     Stoga dostupni dokazi u ovoj fazi upućuju na to da se za izvoz predmetnog proizvoda primaju subvencije protiv kojih se mogu uvesti kompenzacijske mjere.

               3.2.   Teško popravljiva šteta

                     (13)

                     U zahtjevu za evidentiranje iznose se dostatni dokazi kritičnih okolnosti u kojima se za predmetni proizvod teško popravljiva šteta uzrokuje masovnim uvozom u relativno kratkom razdoblju proizvoda za koji se primaju subvencije protiv kojih se mogu uvesti kompenzacijske mjere. Nadalje, u drugom zahtjevu za evidentiranje podnositelj pritužbe tvrdio je da proizvođači tkanina od staklenih vlakana u Uniji trenutačno s kupcima u Uniji pregovaraju o ugovorima za 2020., te je stoga nužno odmah uvesti evidentiranje kako oni ne bi izgubili velik dio svojeg poslovanja u 2020. zbog subvencioniranih proizvoda.

                     (14)

                     Komisija ima dostatne dokaze da subvencioniranje proizvođača izvoznika industriji Unije nanosi teško popravljivu materijalnu štetu. Ti se dokazi sastoje od detaljnih podataka o ključnim čimbenicima štete iz članka 8. stavka 4. osnovne uredbe, koji su navedeni u pritužbi i u zadnjem zahtjevu za evidentiranje. Neki od dokaza takvih okolnosti brzo su pogoršanje stanja industrije Unije koje karakteriziraju smanjene profitne marže, koje su se u razdoblju od 2015. do 30. rujna 2018. prepolovile, te gubitak tržišnog udjela od 5 postotnih bodova tijekom istog razdoblja. To se pogoršanje dogodilo istodobno s povećanjem obujma uvoza iz NRK-a i Egipta te smanjenjem njegove prosječne uvozne cijene za 13,5 %, zbog čega su od 1. listopada 2017. do 30. rujna 2018. cijene industrije Unije značajno snižene, za 37 % u slučaju NRK-a i 26 % u slučaju Egipta, kako se navodi u pritužbi.

                     (15)

                     Komisija je osim toga procijenila i to je li pretrpljenu štetu teško popraviti. Budući da najveći korisnici tkanina od staklenih vlakana primjenjuju dugotrajne postupke za certifikaciju svojih dobavljača, nakon prelaska na kineskog ili egipatskog dobavljača malo je vjerojatno da će se vratiti proizvođačima iz Unije u kratkoročnom ili čak srednjoročnom razdoblju. Takva opasnost od trajnog gubitka tržišnog udjela ili smanjenja prihoda čini teško popravljivu štetu. Potom, kako je navedeno u drugom zahtjevu za evidentiranje, postoji očiti rizik da će, ako se nešto ne poduzme, mjere koje se eventualno uvedu 2020. biti u velikoj mjeri neučinkovite kad je riječ o potražnji na tržištu u 2020.

                     (16)

                     Jedan proizvođač izvoznik, jedan korisnik i Kineska gospodarska komora za uvoz i izvoz proizvoda lake industrije i umjetničko-obrtničkih proizvoda („CCCLA”) tvrdili su da nije vjerojatno da će se predmetnim uvozom ozbiljno ugroziti korektivni učinak konačne pristojbe jer se prosječna jedinična cijena uvoza povećala u razdoblju od 2018. do 2019.

                     (17)

                     Međutim, na temelju podataka Eurostata, prilagođenih u skladu s metodologijom objašnjenom u uvodnim izjavama od 21. do 24., Komisija je utvrdila da se prosječna jedinična cijena tkanina od staklenih vlakana iz NRK-a i Egipta smanjila s 1,78 EUR/kg u 2015. na 1,54 EUR/kg u razdoblju ovog ispitnog postupka (od 1. siječnja do 31. prosinca 2018.) („razdoblje ispitnog postupka”). Nakon pokretanja ispitnog postupka, od kraja veljače 2019. do rujna 2019. jedinična cijena povećala se na 1,57 EUR/kg, no taj je iznos i dalje niži od prosječne jedinične cijene u 2015., 2016. ili 2017. i znatno niži od neštetne cijene utvrđene u pritužbi. Predmetne strane nisu objasnile zašto, s obzirom na dokaze iznesene u pritužbi, nije vjerojatno da bi se zbog tog povećanja jedinične cijene predmetnim uvozom ozbiljno ugrozio korektivni učinak konačne pristojbe. Ta je tvrdnja stoga odbačena.

               3.3.   Masovni uvoz u relativno kratkom razdoblju

                     (18)

                     Podnositelj pritužbe u zahtjevu za evidentiranje upotrijebio je Eurostatove statističke podatke o uvozu kako bi dokazao razmjer uvoza iz NRK-a i Egipta i pokazao kako se kretala prosječna uvozna cijena iz tih zemalja.

                     (19)

                     Jedan proizvođač izvoznik, jedan korisnik i CCCLA tvrdili su da u zahtjevu nisu navedeni dostatni dokazi koji su nužni na temelju članka 24. stavka 5. osnovne uredbe jer su najnoviji podaci o uvozu pogrešno prilagođeni i uspoređeni s prethodnim statističkim podacima o uvozu kako bi se dokazalo povećanje uvoza. Nadalje su tvrdili da bi podatke o uvozu iz Kine i Egipta trebalo analizirati zasebno.

                     (20)

                     Komisija je napomenula da zahtjev za evidentiranje, na temelju podataka dostupnih podnositelju pritužbe u trenutku podnošenja, sadržava dostatne dokaze za opravdanje takve mjere. Osim toga, Komisija je podsjetila da u osnovnoj uredbi ne postoji odredba u kojoj se navodi da bi podatke za svaku zemlju trebalo zasebno analizirati u slučaju kumuliranja uvoza u skladu s člankom 8. stavkom 3. osnovne uredbe. U svakom slučaju, Komisija se u svojoj analizi oslonila na vlastite podatke, a ne na one koje je dostavio podnositelj pritužbe, i podaci su analizirani za obje zemlje zasebno i kumulativno.

                     (21)

                     Komisija je utvrdila dva posebna čimbenika koji utječu na metodologiju primijenjenu pri analizi statističkih podataka radi utvrđivanja vrijednosti i obujma uvoza tkanina od staklenih vlakana iz NRK-a i Egipta. Prvi se odnosi na oznake KN koje je Komisija uzela u obzir. Drugi se odnosi na oznake TARIC koje je Komisija razmotrila pod relevantnim oznakama KN pri analizi podataka nakon pokretanja sadašnjeg ispitnog postupka.

                     (22)

                     Kad je riječ o razvrstavanju, podnositelj pritužbe tvrdio je da je velika većina tkanina od staklenih vlakana razvrstana samo u oznake KN 7019 39 00 i 7019 40 00 („dvije relevantne oznake KN”), dok uvoz pod oznakama KN 7019 59 00 i 7019 90 00 uglavnom uključuje druge proizvode, što znači da oni nisu analizirani u pritužbi. Međutim, podnositelj pritužbe smatrao je da se određeni uvoz tkanina od staklenih vlakana može prijaviti pod tim oznakama, te ih je stoga smatrao potrebnim uključiti kako bi se obuhvatio sav uvoz predmetnog proizvoda. Komisija je stoga pri pokretanju postupka u obavijesti o pokretanju pod opisom proizvoda navela sve četiri oznake KN.

                     (23)

                     Kad je riječ o analizi uvoza, podnositelj pritužbe tvrdio je da dvije najrelevantnije oznake KN obuhvaćaju i proizvode koji nisu tkanine od staklenih vlakana. Stoga je prema podnositelju pritužbe bilo potrebno prilagoditi neobrađene podatke Eurostata na temelju informacija o tržištu kojima raspolažu podnositelj pritužbe i društva koja podupiru pritužbu. Prilagodba je bila relativno neznatna u slučaju NRK-a i nepotrebna u slučaju Egipta. Procjene podnositelja pritužbe potvrdili su odgovori proizvođača izvoznika na obrasce za odabir uzorka i na upitnik.

                     (24)

                     Na temelju članka 24. stavka 5.a osnovne uredbe Komisija je pri pokretanju postupka utvrdila posebne oznake TARIC u okviru svake od četiriju oznaka KN za tkanine od staklenih vlakana (5). Međutim, ispitni postupak pokazao je da su nakon pokretanja ispitnog postupka uvoznici tkanina od staklenih vlakana pretežno upotrebljavali preostale (sveobuhvatne) oznake TARIC pod dvjema relevantnim oznakama KN (6), a ne posebne oznake TARIC utvrđene za tkanine od staklenih vlakana. Zbog te je situacije Komisija u svojoj analizi upotrijebila podatke prijavljene pod oznakama TARIC utvrđenima za tkanine od staklenih vlakana i pod sveobuhvatnim oznakama TARIC obuhvaćenima dvjema relevantnim oznakama KN (7).

                     (25)

                     Budući da se usporedni antidampinški postupak spomenut u uvodnoj izjavi 2. odnosi na uvoz istog proizvoda iz istih zemalja, datum pokretanja tog postupka, 21. veljače 2019., trebao bi se smatrati početkom razdoblja nakon pokretanja postupka pri ocjeni kretanja uvoza. Obujam uvoza iz predmetnih zemalja kretao se na sljedeći način:

                        Obujam uvoza iz predmetnih zemalja (u tonama)

                                 Zemlja

                                 Mjesečni prosjek (razdoblje ispitnog postupka)

                                 Nakon pokretanja (8)

                                 Isto razdoblje tijekom ispitnog postupka (9)

                                 Mjesečni prosjek (nakon pokretanja)

                                 Δ
                                 Razdoblje ispitnog postupka – nakon pokretanja (ukupno)

                                 Δ
                                 Razdoblje ispitnog postupka – nakon pokretanja (mjesečni prosjek)

                                 NRK

                                 2 635

                                 33 334

                                 23 703

                                 3 704

                                 41 %

                                 41 %

                                 Egipat

                                 1 249

                                 12 522

                                 11 735

                                 1 391

                                 7 %

                                 11 %

                                 Predmetne zemlje

                                 3 884

                                 45 856

                                 35 439

                                 5 095

                                 29 %

                                 31 %

                                    Izvor: baza podataka Surveillance 2

               3.3.1.   Uvoz iz NRK-a

                     (26)

                     Podnositelj pritužbe dostavio je dokaze o masovnom uvozu kineskih tkanina od staklenih vlakana u Uniju u razdoblju od 1. siječnja 2015. do 30. rujna 2018. Prema pritužbi, tijekom tog razdoblja kineski proizvođači izvoznici doista su imali tržišni udio od 17,8 % do 23,2 %. Prosječni obujam mjesečnog uvoza od ožujka do studenoga 2019. veći je za otprilike 41 % od obujma uvoza tijekom razdoblja ispitnog postupka. Ukupna količina kineskih tkanina od staklenih vlakana uvezenih u Uniju od ožujka do studenoga 2019. veća je za 41 % od ukupne količine uvezene tijekom istog razdoblja u 2018.

               3.3.2.   Uvoz iz Egipta

                     (27)

                     Podnositelj pritužbe u svojoj je pritužbi dostavio dokaze o masovnom uvozu egipatskih tkanina od staklenih vlakana u razdoblju od 1. siječnja 2015. do 30. rujna 2018., uz povećanje obujma od više od 14 000 % i povećanje tržišnog udjela s 0 % u 2015. na približno 8 % u 2018. Prosječni obujam mjesečnog uvoza od ožujka do studenoga 2019. veći je za 11 % od obujma uvoza tijekom razdoblja ispitnog postupka. Ukupna količina tkanina od staklenih vlakana podrijetlom iz Egipta uvezenih u Uniju od ožujka do studenoga 2019. veća je za 7 % od ukupne količine uvezene u istom razdoblju 2018.

               3.3.3.   Kumulativni uvoz iz NRK-a i Egipta

                     (28)

                     Podnositelj pritužbe u svojoj je pritužbi dostavio dokaze o masovnom uvozu kineskih i egipatskih tkanina od staklenih vlakana u razdoblju od 1. siječnja 2015. do 30. rujna 2018., uz povećanje obujma od 33 % i povećanje tržišnog udjela s 20,7 % u 2015. na 26 % u 2018. Prosječni obujam mjesečnog uvoza od ožujka do studenoga 2019. veći je za 31 % od obujma uvoza tijekom razdoblja ispitnog postupka. Ukupna količina tkanina od staklenih vlakana podrijetlom iz NRK-a i Egipta uvezenih u Uniju od ožujka do studenoga 2019. veća je za 29 % od ukupne količine uvezene u istom razdoblju 2018.

               3.3.4.   Zaključak o kretanju uvoza

                     (29)

                     Na temelju podataka iz uvodnih izjava 26. i 27. Komisija je utvrdila masovno povećanje uvoza iz Egipta i NRK-a, i kumulativno i zasebno. To povećanje, zajedno s tržišnim udjelima obiju zemalja izvoznica tijekom razmatranog razdoblja, smatra se masovnim uvozom u relativno kratkom razdoblju u smislu članka 16. stavka 4. osnovne uredbe.

               3.4.   Sprečavanje ponavljanja štete

                     (30)

                     Konačno, s obzirom na podatke navedene u uvodnim izjavama od 9. do 29. Komisija je ocijenila da je potrebno pripremiti moguće retroaktivno uvođenje mjera uvođenjem obveze evidentiranja kako bi se spriječilo ponavljanje takve štete. Tržišni uvjeti nakon razdoblja ispitnog postupka doista potvrđuju da se stanje domaće industrije pogoršava zbog znatnog povećanja subvencioniranog uvoza po niskim cijenama.

               4.   POSTUPAK

                     (31)

                     Stoga je Komisija zaključila da postoje dostatni dokazi koji opravdavaju uvođenje obveze evidentiranja uvoza predmetnog proizvoda u skladu s člankom 24. stavkom 5. osnovne uredbe.

                     (32)

                     Sve zainteresirane strane pozivaju se da iznesu svoja stajališta u pisanom obliku i dostave popratne dokaze. Komisija može i saslušati zainteresirane strane ako one to pismeno zatraže i obrazlože zašto ih treba saslušati.

               5.   EVIDENTIRANJE

                     (33)

                     U skladu s člankom 24. stavkom 5. osnovne uredbe uvoz predmetnog proizvoda trebao bi se evidentirati kako bi se, ako se ispitnim postupkom utvrde nalazi koji dovode do uvođenja kompenzacijskih pristojbi i ako su ispunjeni potrebni uvjeti, osigurala retroaktivna naplata tih pristojbi na evidentirani uvoz u skladu s primjenjivim zakonskim odredbama.

                     (34)

                     U ovoj fazi ispitnog postupka još nije moguće procijeniti iznos subvencioniranja u NRK-u i Egiptu. U pritužbi se ne navodi točna procjena iznosa subvencioniranja, koji bi u pravilu trebao poslužiti kao osnova za utvrđivanje kompenzacijskih pristojbi. U pritužbi se navodi samo procjena razine uklanjanja štete za razdoblje od listopada 2017. do rujna 2018. – 87 % za NRK i 60 % za Egipat. U skladu s člankom 15. stavkom 1. podstavkom 4. osnovne uredbe procijenjeni iznos obveze bio bi relevantan samo ako je pristojba temeljena na iznosu subvencija protiv kojih se mogu uvesti kompenzacijske mjere viša i Komisija jasno zaključi da nije u interesu Unije uvesti tu višu pristojbu.

               6.   OBRADA OSOBNIH PODATAKA

                     (35)

                     Osobni podaci prikupljeni u kontekstu ovog evidentiranja obrađuju se u skladu s Uredbom (EZ) br. 2018/1725 Europskog parlamenta i Vijeća (10),

               DONIJELA JE OVU UREDBU:

            Članak 1.

               1.   U skladu s člankom 24. stavkom 5. Uredbe (EU) 2016/1037 carinskim tijelima nalaže se da poduzmu odgovarajuće mjere evidentiranja uvoza u Uniju tkanina od tkanih i/ili prošivenih rovinga i/ili pređa od beskonačnih filamentnih staklenih vlakana s drugim elementima ili bez njih, isključujući proizvode koji su impregnirani ili predimpregnirani i tkanine otvorene mrežaste strukture veličine otvora veće od 1,8 mm u dužinu i širinu i mase veće od 35 g/m2, trenutačno razvrstanih u oznake KN ex 7019 39 00, ex 7019 40 00, ex 7019 59 00 i ex 7019 90 00 (oznake TARIC 7019390080, 7019400080, 7019590080 i 7019900080) podrijetlom iz Narodne Republike Kine i Egipta.

               2.   Evidentiranje prestaje devet mjeseci od datuma stupanja na snagu ove Uredbe.

               3.   Sve zainteresirane strane pozvane su da iznesu svoja stajališta u pisanom obliku, dostave popratne dokaze ili podnesu zahtjev za saslušanje u roku od 21 dana od datuma objave ove Uredbe.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 20. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 176, 30.6.2016., str. 55.

            (2)  Obavijest o pokretanju antisubvencijskog postupka u vezi s uvozom određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta, SL C 167, 16.5.2019., str. 11.

            (3)  Obavijest o pokretanju antidampinškog postupka u vezi s uvozom određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta, SL C 68, 21.2.2019., str. 29.

            (4)  Obavijest kojom se pojašnjavaju obavijesti o pokretanju antidampinškog i antisubvencijskog postupka u vezi s uvozom određenih tkanih i/ili prošivenih tkanina od staklenih vlakana podrijetlom iz Narodne Republike Kine i Egipta, SL C 314, 18.9.2019., str. 6.

            (5)  Oznake TARIC 7019390080; 7019400080; 7019590080; 7019900080.

            (6)  Oznake TARIC 7019390085; 7019400085.

            (7)  Oznake TARIC upotrijebljene za podatke o uvozu prije pokretanja ispitnog postupka: 7019390090 i 7019400099; oznake TARIC upotrijebljene za podatke o uvozu nakon pokretanja ispitnog postupka: 7019390080, 7019390085, 7019400080 i 7019400085.

            (8)  Nakon pokretanja antidampinškog postupka, tj. od ožujka do studenoga 2019.

            (9)  od ožujka do studenoga 2018.

            (10)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).


title: Provedbena uredba Komisije (EU) 2020/94 оd 22. siječnja 2020. godine. o izmjeni Provedbene uredbe (EU) 2015/2078 u pogledu carinskih kvota za meso peradi podrijetlom iz Ukrajine i odstupanju od te provedbene uredbe za kvotnu godinu 2020.

text:
                  23.1.2020

                  HR

                  Službeni list Europske unije

                  L 18/1

         PROVEDBENA UREDBA KOMISIJE (EU) 2020/94
         оd 22. siječnja 2020. godine.
         o izmjeni Provedbene uredbe (EU) 2015/2078 u pogledu carinskih kvota za meso peradi podrijetlom iz Ukrajine i odstupanju od te provedbene uredbe za kvotnu godinu 2020.
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržištâ poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 187. prvi podstavak točke (a) i (b),
         budući da:

                     (1)

                     Odlukom Vijeća (EU) 2019/2145 (2) Vijeće je, u ime Europske unije, odobrilo sporazum u obliku razmjene pisama između Europske unije i Ukrajine o izmjeni trgovinskih povlastica za meso peradi i proizvode od mesa peradi predviđene Sporazumom o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane („Sporazum”).

                     (2)

                     Provedbenom uredbom Komisije (EU) 2015/2078 (3) predviđeno je otvaranje uvoznih carinskih kvota Unije za meso peradi podrijetlom iz Ukrajine i upravljanje tim kvotama.

                     (3)

                     U skladu sa Sporazumom Unija će za 50 000 tona povećati carinsku kvotu za meso i jestive klaoničke proizvode od peradi, svježe, rashlađene ili zamrznute, te za drugo pripremljeno ili konzervirano meso pura i mesa peradi vrste Gallus domesticus, koji se odnose na oznake KN koje odgovaraju rednom broju 09.4273 utvrđenom u Provedbenoj uredbi (EU) 2015/2078.

                     (4)

                     Stoga je primjereno izmijeniti Provedbenu uredbu (EU) 2015/2078 kako bi se u obzir uzele količine u okviru carinske kvote koje se stavljaju na raspolaganje na temelju Sporazuma.

                     (5)

                     Sporazum stupa na snagu 1. veljače 2020. Za kvotnu godinu 2020. dodatne količine proizvoda od mesa peradi u okviru carinske kvote koje se trebaju staviti na raspolaganje na temelju Sporazuma trebalo bi izračunati prema načelu razmjernosti (pro rata), uzimajući u obzir datum stupanja na snagu Sporazuma. Za kvotno razdoblje koje započinje 1. siječnja 2021. na raspolaganje bi trebalo staviti ukupne godišnje količine proizvoda od mesa peradi na temelju Sporazuma.

                     (6)

                     Dodatna količina u okviru kvote za proizvode od mesa peradi dodijeljena Ukrajini na temelju Sporazuma trebala bi biti na raspolaganju od 1. veljače 2020., datuma stupanja na snagu Sporazuma. Prema članku 2. Provedbene uredbe (EU) 2015/2078 kvotom za proizvode od mesa peradi dodijeljenom Ukrajini upravlja se na tromjesečnoj osnovi.

                     (7)

                     Prema članku 3. stavku 1. Provedbene uredbe (EU) 2015/2078 zahtjevi za uvozna prava podnose se tijekom prvih sedam dana mjeseca koji prethodi svakom tromjesečju. Stoga će za podrazdoblje od 1. siječnja do 31. ožujka 2020. razdoblje za podnošenje zahtjeva već isteći na datum stupanja na snagu Sporazuma. Zato bi kao dodatno razdoblje za podnošenje zahtjeva za uvozna prava koja odgovaraju dodatnoj količini u okviru kvote na temelju Sporazuma za razdoblje od 1. veljače do 31. ožujka 2020. trebalo odrediti prvih sedam dana veljače 2020.

                     (8)

                     U članku 3. stavku 3. Provedbene uredbe (EU) 2015/2078 predviđeno je da podnositelji zahtjeva za uvozna prava pri podnošenju prvog zahtjeva za određenu kvotnu godinu moraju dostaviti dokaz da su količinu proizvoda od peradi obuhvaćenih oznakama KN 0207, 0210 99 39, 1602 31, 1602 32 ili 1602 39 21 uvezli u skladu s odgovarajućim carinskim odredbama („referentna količina”), a taj se dokaz mora odnositi na razdoblje od 12 mjeseci koje je završilo mjesec dana prije njihova prvog zahtjeva. Na dan stupanja na snagu ove Uredbe takav dokaz o prethodnom uvozu već će podnijeti podnositelji zahtjeva koji su u prosincu 2019. podnijeli zahtjeve za uvozna prava koji se odnose na četvrtinu izvorne količine od 19 200 tona, koja je stavljena na raspolaganje u prosincu 2019. Međutim, godišnja količina za kvotnu godinu 2020. predviđena Sporazumom iznosi 65 033 tona. Stoga postoji rizik da se u dokazu o prethodnom uvozu koji su podnositelji zahtjeva za uvozna prava podnijeli u prosincu 2019. ne uzima u obzir povećanje količina u okviru kvote predviđeno Sporazumom. Stoga je za podnositelje zahtjeva koji su dostavili dokaz o prethodnom uvozu u prosincu 2019. primjereno odrediti dodatno razdoblje za podnošenje dodatnih dokaza o prethodnom uvozu.

                     (9)

                     U članku 3. stavku 4. Provedbene uredbe (EU) 2015/2078 ukupna količina proizvoda koja može biti obuhvaćena zahtjevom za uvozna prava u svakom podrazdoblju predviđenom u članku 2. te provedbene uredbe utvrđena je na razinu od 25 % referentne količine podnositelja zahtjeva. Kako bi se primijenio dosljedan okvir za dodatno razdoblje primjene koje se određuje ovom Uredbom, takvo bi ograničenje trebalo vrijediti i za dodatno razdoblje primjene za uvozna prava koja prema Sporazumu odgovaraju dodatnoj količini u okviru kvote za razdoblje od 1. veljače do 31. ožujka 2020.

                     (10)

                     Provedbenu uredbu (EU) 2015/2078 trebalo bi stoga na odgovarajući način izmijeniti.

                     (11)

                     Ova bi se Uredba trebala primjenjivati od datuma stupanja na snagu Sporazuma. Stoga bi ova Uredba trebala hitno stupiti na snagu.

                     (12)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Izmjena Provedbene uredbe (EU) 2015/2078
            Prilog I. Provedbenoj uredbi (EU) 2015/2078 zamjenjuje se tekstom iz Priloga ovoj Uredbi.

            Članak 2.
            Odstupanja od Provedbene uredbe (EU) 2015/2078 za kvotnu godinu 2020.

               1.   Odstupajući od članka 2. Provedbene uredbe (EU) 2015/2078, u pogledu kvote pod rednim brojem 09.4273 iz Priloga I. toj provedbenoj uredbi kako je izmijenjena člankom 1. ove Uredbe dodatna količina od 8 333 tona stavlja se na raspolaganje za razdoblje od 1. veljače do 31. ožujka 2020.

               2.   Odstupajući od članka 3. stavka 1. Provedbene uredbe (EU) 2015/2078, u pogledu kvote pod rednim brojem 09.4273 iz Priloga I. toj provedbenoj uredbi kako je izmijenjena člankom 1. ove Uredbe, zahtjevi za uvozna prava koji obuhvaćaju dodatnu količinu iz stavka 1. za razdoblje od 1. veljače do 31. ožujka 2020. podnose se u prvih sedam dana veljače 2020.

               3.   Odstupajući od članka 3. stavka 3. Provedbene uredbe (EU) 2015/2078, podnositelji zahtjeva koji su podnijeli zahtjev za uvozna prava u prosincu 2019. mogu podnijeti dodatni dokaz o količini proizvoda od peradi obuhvaćenih oznakama KN 0207, 0210 99 39, 1602 31, 1602 32 ili 1602 39 21 koje su uvezli sami ili su uvezeni u njihovo ime u skladu s odgovarajućim carinskim odredbama tijekom razdoblja od uključivo 1. studenoga 2018. do 31. listopada 2019. Takav dodatni dokaz o prethodnom uvozu dostavlja se u prvih sedam dana veljače 2020.

            Članak 3.
            Zahtjevi za uvozna prava podneseni u veljači 2020.
            Ukupna količina proizvoda obuhvaćena zahtjevom za uvozna prava podnesenim u veljači 2020. na temelju članka 2. stavka 2. ne prelazi 25 % referentne količine podnositelja zahtjeva. Za podnositelje zahtjeva koji su podnijeli dodatni dokaz u skladu s člankom 2. stavkom 3. referentna količina određuje se uzimajući u obzir taj dodatni dokaz.

            Članak 4.
            Stupanje na snagu i primjena
            Ova Uredba stupa na snagu na dan objave u Službenom listu Europske unije.
            Primjenjuje se od 1. veljače 2020.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. siječnja 2020. godine.

                  Za Komisiju

                  Predsjednica

               Ursula VON DER LEYEN

            (1)  SL L 347, 20.12.2013., str. 671.

            (2)  Odluka Vijeća (EU) 2019/2145 od 5. prosinca 2019. o sklapanju, u ime Unije, Sporazuma u obliku razmjene pisama između Europske unije i Ukrajine o izmjeni trgovinskih povlastica za meso peradi i proizvode od mesa peradi predviđenih Sporazumom o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane (SL L 325, 16.12.2019., str. 41.).

            (3)  Provedbena uredba Komisije (EU) 2015/2078 od 18. studenoga 2015. o otvaranju uvoznih carinskih kvota Unije za meso peradi podrijetlom iz Ukrajine i upravljanju tim kvotama (SL L 302, 19.11.2015., str. 63.).

            PRILOG
            Neovisno o pravilima tumačenja kombinirane nomenklature, smatra se da tekst opisa proizvoda ima tek okvirnu vrijednost jer je primjena povlaštenih režima u kontekstu ovog Priloga utvrđena opsegom oznaka KN. Ako oznaci KN prethodi riječ „ex”, primjena povlaštenog režima određuje se na temelju oznake KN zajedno s odgovarajućim opisom robe.

                        Redni broj

                        Oznake KN

                        Opis

                        Razdoblje uvoza

                        Količina u tonama (neto masa)

                        Primjenjiva carina
                        (EUR/tona)

                        09.4273

                        0207 11 30
                        0207 11 90
                        0207 12
                        0207 13 10
                        0207 13 20
                        0207 13 30
                        0207 13 50
                        0207 13 60
                        0207 13 70
                        0207 13 99
                        0207 14 10
                        0207 14 20
                        0207 14 30
                        0207 14 50
                        0207 14 60
                        0207 14 70
                        0207 14 99
                        0207 24
                        0207 25
                        0207 26 10
                        0207 26 20
                        0207 26 30
                        0207 26 50
                        0207 26 60
                        0207 26 70
                        0207 26 80
                        0207 26 99
                        0207 27 10
                        0207 27 20
                        0207 27 30
                        0207 27 50
                        0207 27 60
                        0207 27 70
                        0207 27 80
                        0207 27 99
                        0207 41 30
                        0207 41 80
                        0207 42
                        0207 44 10
                        0207 44 21
                        0207 44 31
                        0207 44 41
                        0207 44 51
                        0207 44 61
                        0207 44 71
                        0207 44 81
                        0207 44 99
                        0207 45 10
                        0207 45 21
                        0207 45 31
                        0207 45 41
                        0207 45 51
                        0207 45 61
                        0207 45 81
                        0207 45 99
                        0207 51 10
                        0207 51 90
                        0207 52 90
                        0207 54 10
                        0207 54 21
                        0207 54 31
                        0207 54 41
                        0207 54 51
                        0207 54 61
                        0207 54 71
                        0207 54 81
                        0207 54 99
                        0207 55 10
                        0207 55 21
                        0207 55 31
                        0207 55 41
                        0207 55 51
                        0207 55 61
                        0207 55 81
                        0207 55 99
                        0207 60 05
                        0207 60 10
                        ex -020760 21  (1)

                        0207 60 31
                        0207 60 41
                        0207 60 51
                        0207 60 61
                        0207 60 81
                        0207 60 99
                        0210 99 39
                        1602 31
                        1602 32
                        1602 39 21

                        Meso i jestivi klaonički proizvodi od peradi, svježi, rashlađeni ili zamrznuti; ostali pripremljeni ili konzervirani proizvodi od purećeg mesa i mesa kokoši vrste Gallus domesticus

                        Godina 2020
                        Od 2021.

                        65 033
                        70 000

                        0

                        09.4274

                        0207 12

                        Meso i jestivi klaonički proizvodi od peradi, neizrezano na komade, zamrznuto

                        20 000

                        0

               (1)  Svježe ili rashlađeno, polovice ili četvrtine biserke.


title: Provedbena uredba Komisije (EU) 2020/184 оd 11. veljače 2020. o 308. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom

text:
                  11.2.2020

                  HR

                  Službeni list Europske unije

                  LI 38/1

         PROVEDBENA UREDBA KOMISIJE (EU) 2020/184
         оd 11. veljače 2020.
         o 308. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom (1), a posebno njezin članak 7. stavak 1. točku (a) i članak 7.a stavak 1.,
         budući da:

                     (1)

                     U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora na temelju te uredbe.

                     (2)

                     Odbor za sankcije Vijeća sigurnosti Ujedinjenih naroda odlučio je 4. veljače 2020. dodati jedan unos na popis osoba, skupina i subjekata na koje treba primjenjivati zamrzavanje financijskih sredstava i gospodarskih izvora.

                     (3)

                     Prilog I. Uredbi (EZ) br. 881/2002 trebalo bi stoga na odgovarajući način izmijeniti,

                     (4)

                     Kako bi se osigurala djelotvornost mjera predviđenih ovom Uredbom, ona bi trebala odmah stupiti na snagu,

               DONIJELA JE OVU UREDBU:

            Članak 1.
            Prilog I. Uredbi (EZ) br. 881/2002 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 11. veljače 2020.

                  Za Komisiju

                  Predsjednica

               Ursula VON DER LEYEN

            (1)  SL L 139, 29.5.2002., str. 9.

            PRILOG
            U Prilogu I. Uredbi (EZ) br. 881/2002 pod naslov „Fizičke osobe” dodaje se sljedeći unos:

               „AMADOU KOUFA (Pouzdana lažna imena: (a) Amadou Barry (b) Amadou Kouffa (c) Hamadoun Koufa (d) Hamadoun Kouffa (e) Hamadou Koufa (f) Hamadou Kouffa). Datum rođenja: Otprilike 1958. Mjesto rođenja: Koufa, Mali. Adresa: Mali. Ostali podaci: Boja očiju: smeđa. Boja kose: tamna. Datum uvrštenja u skladu s člankom 7.d stavkom 2. točkom (i): 4.2.2020.”


title: Provedbena uredba Komisije (EU) 2020/186 оd 7. veljače 2020. o razvrstavanju određene robe u kombiniranu nomenklaturu

text:
                  12.2.2020

                  HR

                  Službeni list Europske unije

                  L 39/3

         PROVEDBENA UREDBA KOMISIJE (EU) 2020/186
         оd 7. veljače 2020.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. veljače 2020.

                  Za Komisiju,

                  u ime predsjednika,

               Stephen QUEST

                  Glavni direktor

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1).

            PRILOG

                        Opis robe

                        Razvrstavanje (oznaka KN)

                        Obrazloženje

                        (1)

                        (2)

                        (3)

                        Poliakrilni elastomeri u obliku bijelih blokova od približno 63 × 40 × 15 cm koji se sastoje od:

                                    —

                                    dvije ili tri vrste akrilatnih monomera (etil akrilata i jednog ili oba sljedeća monomera: n-butil akrilata i 2-metoksietil akrilata),

                                    —

                                    male količine monomera s reaktivnim mjestom koji sadržavaju klor, epoksi ili karboksilnu skupinu.

                              Jodni broj tih poliakrilnih elastomera je manji od 4.

                        3906 90 90

                        Razvrstavanje se utvrđuje u skladu s općim pravilima 1 i 6 za tumačenje kombinirane nomenklature i nazivima oznaka KN 3906, 3906 90  i 3906 90 90 .
                        Jodni broj i prisutnost monomera s reaktivnim mjestom ukazuje na nemogućnost vulkanizacije proizvoda upotrebom uobičajenog sumpornog sustava.
                        Proizvod je moguće vulkanizirati sustavima koji ne sadržavaju sumpor. Specifične vrste mogu biti vulkanizirane sustavom sapuna/sumpora u kojem sumpor ima ulogu ubrzivača, a ne sredstva za vulkanizaciju. U oba sustava rezultat vulkanizacije jest veza C-O-C.
                        Stoga roba nije obuhvaćena definicijom sintetičke gume iz napomene 4. a) poglavlja 40 s obzirom na to da se ne može vulkanizirati sumporom.
                        Roba se stoga ne može razvrstati u poglavlje 40.
                        Stoga se roba razvrstava u oznaku KN 3906 90 90  kao ostali akrilni polimeri u primarnim oblicima.


title: Provedbena uredba Vijeća (EU) 2020/189 od 12. veljače 2020. o provedbi članka 9. Uredbe (EZ) br. 1183/2005 o uvođenju određenih posebnih mjera ograničavanja usmjerenih protiv osoba koje krše embargo na oružje u odnosu na Demokratsku Republiku Kongo

text:
                  13.2.2020

                  HR

                  Službeni list Europske unije

                  LI 40/1

         PROVEDBENA UREDBA VIJEĆA (EU) 2020/189
         od 12. veljače 2020.
         o provedbi članka 9. Uredbe (EZ) br. 1183/2005 o uvođenju određenih posebnih mjera ograničavanja usmjerenih protiv osoba koje krše embargo na oružje u odnosu na Demokratsku Republiku Kongo
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1183/2005 od 18. srpnja 2005. o uvođenju određenih posebnih mjera ograničavanja usmjerenih protiv osoba koje krše embargo na oružje u odnosu na Demokratsku Republiku Kongo (1), a posebno njezin članak 9.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 18. srpnja 2005. donijelo Uredbu (EZ) br. 1183/2005.

                     (2)

                     Odbor Vijeća sigurnosti Ujedinjenih naroda, osnovan na temelju Rezolucije Vijeća sigurnosti Ujedinjenih naroda 1533 (2004), 6. veljače 2020. dodao je jednu osobu na popis osoba i subjekata koji podliježu mjerama ograničavanja. Tu bi osobu stoga trebalo dodati u Prilog I. Uredbi (EZ) br. 1183/2005.

                     (3)

                     Prilog I. Uredbi (EZ) br. 1183/2005 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog I. Uredbi (EZ) br. 1183/2005 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. veljače 2020.

                  Za Vijeće

                  Predsjednica

               A. METELKO-ZGOMBIĆ

            (1)  SL L 193, 23.7.2005., str. 1.

            PRILOG
            Sljedeća osoba dodaje se na popis iz Priloga I. Uredbi (EZ) br. 1183/2005:

               „36. Seka BALUKU (nepotvrđena alternativna imena: a) Mzee Kajaju, b) Musa, c) Lumu, d) Lumonde)
               Položaj: glavni vođa Savezničkih demokratskih snaga (ADF)
               Datum rođenja: oko 1977.
               Državljanstvo: Uganda
               Adresa: posljednja poznata lokacija je kamp Kajuju Medina II., područje Beni, Sjeverni Kivu, Demokratska Republika Kongo
               Datum uvrštenja na popis UN-a: 6. veljače 2020.
               Druge informacije: Kao dugogodišnji član ADF-a Baluku je bio zamjenik zapovjednika i osnivača ADF-a Jamila Mukulua sve dok od njega nije preuzeo dužnost nakon vojne operacije FARDC Sukola I. 2014.

                     Dodatne informacije iz sažetka razlogâ za uvrštenje na popis Odbora za sankcije:

                  Razlog uvrštenja na popis:

               Seka Baluku uvršten je na popis 6. veljače 2020. na temelju stavka 7. Rezolucije 2293 (2016) zbog sudjelovanja u radnjama kojima se podrivaju mir, stabilnost i sigurnost DR Konga ili pružanja potpore takvim radnjama.

                  Dodatne informacije:

               Glavni vođa ADF-a. Kako je istaknuto u nekoliko izvješća stručne skupine o DR Kongu (S/2015/19, S/2015/797, S/2016/1102, S/2017/672, S/2018/531, S/2019/469, S/2019/974), Seka Baluku počinio je, planirao i/ili usmjerio opetovane napade, ubijanje i sakaćenje, silovanje i drugo seksualno nasilje, otmicu civila, uključujući djecu, kao i napade na zdravstvene ustanove, posebno u Mamoveu, u području Beni, 12. i 24. veljače 2019., kao i stalno regrutiranje te iskorištavanje djece tijekom napada i prisilni rad u području Beni u DR Kongu najmanje od 2015.”


title: Provedbena Uredba Komisije (EU) 2020/191 оd 10. veljače 2020. o razvrstavanju određene robe u kombiniranu nomenklaturu

text:
                  13.2.2020

                  HR

                  Službeni list Europske unije

                  L 40/1

         PROVEDBENA UREDBA KOMISIJE (EU) 2020/191
         оd 10. veljače 2020.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. veljače 2020.

                  Za Komisiju,

                  u ime predsjednika,

               Stephen QUEST

                  Glavni director

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

            PRILOG

                        Opis robe

                        Razvrstavanje (oznaka KN)

                        Obrazloženje

                        (1)

                        (2)

                        (3)

                        Savitljive cijevi s vanjskim slojem od pletene tkanine od umjetnog materijala (85 % najlona, 15 % elastana) i unutarnjim slojem poput gela, izrađenog od plastičnog materijala necelularne strukture. Savitljive cijevi su različitih duljina (od 65 do 150 mm) i promjera (od 15 do 30 mm).
                        Proizvod je namijenjen za ublažavanje pritiska i boli od trenja na osjetljivim prstima i noktima ruku i nogu. Dužina proizvoda može se prilagoditi rezanjem.
                        Proizvod je namijenjen maloprodaji.

                        6307 90 10

                        Razvrstavanje se utvrđuje u skladu s općim pravilima 1 i 6 za tumačenje kombinirane nomenklature, napomenom 1 uz poglavlje 63 i nazivima oznaka KN 6307, 6307 90  i 6307 90 10 .
                        Razvrstavanje u tarifni broj 3005 isključeno je jer roba nema značajke vate, gaza, zavoja ili sličnih proizvoda u oblicima ili pakiranjima za pojedinačnu prodaju u medicinske svrhe.
                        Razvrstavanje u poglavlje 39 kao plastične mase i proizvodi od plastičnih masa isključeno je u skladu s napomenom 2. p) uz to poglavlje jer je roba izrađena od tekstilnih materijala iz tarifnog broja 5903 (tekstilni materijali impregnirani, premazani, prevučeni, prekriveni ili laminirani plastičnim masama).
                        Roba se proizvodi u gotovom stanju, spremna za uporabu, što robu čini gotovim tekstilnim proizvodima u skladu s napomenom 7. b) uz odsjek XI. Iako se roba sastoji od tekstilnih materijala iz tarifnog broja 5903 (tekstilni materijali impregnirani, premazani, prevučeni, prekriveni ili laminirani plastičnim masama), razvrstavanje u poglavlje 59 isključeno je u skladu s napomenom 8. a) uz odsjek XI. jer se poglavlje 59 ne primjenjuje na gotove proizvode u smislu napomene 7. uz isti odsjek.
                        U tarifni broj 6307 razvrstavaju se ostali gotovi proizvodi od bilo kojeg tekstilnog materijala u smislu napomene 1. uz poglavlje 63, pod uvjetom da nisu navedeni u drugim tarifnim brojevima odsjeka XI. Tim tarifnim brojem obuhvaćeni su i proizvodi koji se mogu prilagoditi rezanjem na željenu dužinu i koji su gotovi proizvodi u smislu napomene 7. uz odsjek XI. (vidjeti i Objašnjenja harmoniziranog sustava za tarifni broj 6307, prvi i treći stavak).
                        Proizvod se stoga razvrstava u oznaku KN 6307 90 10  kao ostali gotovi tekstilni proizvodi.